**STALIŠČE DELOVNE SKUPINE ZA SPREMLJANJE IZVAJANJA NOVEGA PLAČNEGA SISTEMA**

**Stališče št. 2 – sprejeto na sestanku delovne skupine 15. 1. 2025**

1. **14. člen Zakona o Državnem zboru**

Peti odstavek 14. člena Zakona o Državnem zboru (Uradni list RS, št. [66/19](https://www.uradni-list.si/glasilo-uradni-list-rs/vsebina/2019-01-2921) - ZDZ) določa, da se delovna mesta za zagotavljanje dodatne strokovne in administrativne pomoči iz tretjega odstavka tega člena ne sistemizirajo in ne načrtujejo v kadrovskem načrtu. Javnim uslužbencem na teh delovnih mestih se osnovna plača določi z uvrstitvijo v plačni razred, ki ga, upoštevaje zahtevnost dela, predlaga vodja poslanske skupine, ne glede na določbe zakona, ki ureja sistem plač v javnem sektorju, v delu, ki ureja določitev osnovne plače in napredovanja.

Izjema v petem odstavku 14. člena ZDZ se nanaša na določitev plačnega razreda oziroma osnovne plače in napredovanje. Ostale določbe Zakona o skupnih temeljih sistema plač v javnem sektorju (Uradni list RS, št. [95/24](https://www.uradni-list.si/glasilo-uradni-list-rs/vsebina/2024-01-2864) - ZSTSPJS) veljajo tudi za javne uslužbence na delovnih mestih za zagotavljanje dodatne strokovne in administrativne pomoči. Navedeno pomeni, da se tudi plačni razred teh javnih uslužbencev, ob upoštevanju plačnih razredov, pridobljenih zaradi odprave nesorazmerij v osnovnih plačah, prevede v novo plačno lestvico. Javni uslužbenci plačni razred, v katerega se uvrstijo v novi plačni lestvici, pridobijo postopno na način, kot je določen v 101. oziroma 102. členu ZSTSPJS.

1. **Prevedba plačnega razreda javnega uslužbenca, ki jim pogodba o zaposlitvi na dan 31. decembra 2024 miruje**

Osmi odstavek 96. člena ZSTSPJS določa, da se javnim uslužbencem, ki jim pogodba o zaposlitvi na dan 31. decembra 2024 miruje ali so na ta dan napoteni na delo v tujino ali so začasno premeščeni na drugo delovno mesto, za namen določitve plače po prenehanju teh razlogov plačni razred, ki je podlaga za prevedbo, določi tako, da se izhodiščnemu plačnemu razredu delovnega mesta na dan 31. decembra 2024, ki ga je zasedal pred mirovanjem, napotitvijo na delo v tujino oziroma začasno premestitvijo, prišteje število plačnih razredov napredovanj, ki jih je dosegel na tem delovnem mestu. Temu plačnemu razredu se prišteje število plačnih razredov, pridobljenih zaradi odprave nesorazmerij v osnovnih plačah, določenih v aktu za uvrščanje.

Javnim uslužbencem, ki jim na dan 31. decembra 2024 mirujejo pravice in obveznosti iz pogodbe o zaposlitvi, se z aneksom k tej pogodbi določi uvrstitev v plačni razred v novi plačni lestvici.Plačni razred, ki je podlago za prevedbo, se določi tako, da se izhodiščnemu plačnemu razredu tega delovnega mesta na dan 31. decembra 2024, prišteje število plačnih razredov napredovanj, ki jih je dosegel na tem delovnem mestu in število plačnih razredov, pridobljenih zaradi odprave nesorazmerij v osnovnih plačah, določenih za to delovno mesto.

Po prenehanju mirovanja je treba preveriti, ali se javnim uslužbencem, ki jim je pogodba o zaposlitvi na dan 31. decembra 2024 mirovala in jim je bil izdan aneks k tej pogodbi zaradi prevedbe, plačni razred določi na novo skladno z določili ZSTSPJS (npr. zaradi morebitnih doseženih napredovanj na drugem delovnem mestu, na katerem je dejansko opravljal delo in za katero je prav tako imel sklenjeno pogodbo o zaposlitvi).

1. **22. člen ZSTSPJS**

Prvi odstavek 22. člena ZSTSPJS, ki določa možnost višje uvrstitve javnega uslužbenca ob zaposlitvi znotraj javnega sektorja, se lahko uporabi tudi v primeru, ko se javni uslužbenec pri istem delodajalcu prijavi na javni natečaj ali javno objavo prostega delovnega mesta in po izbiri na javnem natečaju oziroma v postopku javne objave sklene pogodbo o zaposlitvi za drugo delovno mesto.

Pri ugotavljanju števila let delovne dobe na primerljivih delovnih mestih v skladu s prvim in tretjim odstavkom 22. člena ZSTSPJS se za tretje in peto napredovanje ne upošteva skrajšanje delovne dobe po četrtem odstavku 25. člena ZSTSPJS, saj se določba prvega in tretjega odstavka 22. člena sklicujeta neposredno le na tretji odstavek 25. člena ZSTSPJS.

Javnemu uslužbencu, ki je bil višje uvrščen na podlagi drugega ali tretjega odstavka 22. člena ZSTSPJS in se pri istem delodajalcu ali istem organu znotraj delodajalca Republike Slovenije premesti oziroma sklene pogodbo o zaposlitvi za drugo delovno mesto višjem tarifnem razredu, se plačni razred v skladu z 18. členom ZSTSPJS določi brez upoštevanja plačnih razredov, ki jih je pridobil po drugem ali tretjem odstavku 22. člena ZSTSPJS.

1. **Določitev plače na delovnem mestu v višjem tarifnem razredu**

V primeru, ko se plačni razred javnega uslužbenca prevede na delovnem mestu v nižjem tarifnem razredu in javni uslužbenec z uvrstitvijo preseže končni plačni razred delovnega mesta, se mu ob premestitvi ali sklenitvi pogodbe o zaposlitvi za drugo delovno mesto v višjem tarifnem razredu plača določi v skladu z 18. členom ZSTSPJS.

Pri tem pa javni uslužbenec z uvrstitvijo ne sme preseči končnega plačnega razreda delovnega mesta oziroma naziva v višjem tarifnem razredu. Tretji odstavek 97. člena ZSTSPJS za ta primer ne določa izjeme od drugega odstavka 18. člena ZSTSPJS, ki določa, da javnega uslužbenca ob premestitvi oziroma sklenitvi pogodbe o zaposlitvi za drugo delovno mesto v višjem tarifnem razredu ni mogoče uvrstiti v višji plačni razred, kot je končni plačni razred delovnega mesta ali naziva.

1. **Javni uslužbenec opravlja delo na dveh ali več delovnih mestih**

Plačni razred javnega uslužbenca, ki opravlja delo na dveh ali več delovnih mestih, se prevede na vsakem delovnem mestu posebej.

Če ima javni uslužbenec po prevedbi na delovnih mestih različno število plačnih razredov napredovanj in sklene pogodbo o zaposlitvi za drugo delovno mesto, se mu v skladu s 17. členom ZSTSPJS na drugem delovnem mestu upošteva višje število plačnih razredov napredovanj. Enako velja tudi v primeru, ko se javnemu uslužbencu spremeni delež zaposlitve na istem delovnem mestu.

Če javni uslužbenec sklene pogodbo o zaposlitvi za drugo delovno mesto v višjem tarifnem razredu, se mu na drugem delovnem mestu plačni razred določi tako, da se kot doseženi plačni razred na prejšnjem delovnem mestu upošteva višji plačni razred javnega uslužbenca.

1. **Prevedba plačnih razredov javnih uslužbencev na delovnih mestih, ki jih zasedajo v času, ko imajo podeljen naziv prvak ali vrhunski glasbenik**

Za namen določitve plače po tem, ko javnemu uslužbencu naziv prvaka ali vrhunskega glasbenika preneha, se prevede tudi plačni razred na delovnem mestu, ki ga zaseda na dan 31. 12. 2024, z upoštevanjem plačnih razredov napredovanj, ki jih je dosegel na tem delovnem mestu pred podelitvijo naziva prvak ali vrhunski glasbenik, in plačnih razredov napredovanj, ki jih je dosegel v nazivu prvak ali vrhunski glasbenik do 31. 12. 2024. Skupno število plačnih razredov napredovanj na dan 31. 12. 2024, ne more preseči končnega plačnega razreda delovnega mesta.

Plačnemu razredu, v katerega je javni uslužbenec uvrščen ob prevedbi, se po prenehanju naziva prvak ali vrhunski glasbenik prištejejo tudi plačni razredi napredovanj, ki jih je v nazivu prvak ali vrhunski glasbenik pridobil po 1. januarju 2025 (tretji odstavek 10. člena Aneksa h Kolektivni pogodbi za kulturne dejavnosti v Republiki Sloveniji),[[1]](#footnote-1)[1] če s prevedbo ni uvrščen v končni ali višji plačni razred od končnega plačnega razreda delovnega mesta. S plačnimi razredi napredovanj v nazivu prvak ali vrhunski glasbenik, pridobljenimi po 1. januarju 2025, javni uslužbenec ne more preseči končnega plačnega razreda delovnega mesta, ki ga zaseda po prenehanju naziva prvak ali vrhunski glasbenik.

1. **Določitev osnovne plače v prehodnem obdobju v primeru povišanja osnovne plače v skladu z 59. členom Zakona o službi v Slovenski vojski in zmanjšanja plače pripravnikom v vojski v skladu s 50. členom Zakona o službi v Slovenski vojski**

V primeru, ko imajo javni uslužbenci na podlagi 59. člena Zakona o službi v Slovenski vojski (Uradni list RS, št. [68/07](https://www.uradni-list.si/glasilo-uradni-list-rs/vsebina/2007-01-3761), [58/08](https://www.uradni-list.si/glasilo-uradni-list-rs/vsebina/2008-01-2481) – ZSPJS-I, [121/21](https://www.uradni-list.si/glasilo-uradni-list-rs/vsebina/2021-01-2573) in [40/23](https://www.uradni-list.si/glasilo-uradni-list-rs/vsebina/2023-01-1130); v nadaljevanju: ZSSloV) določeno povišano osnovno plačo, in v primeru, ko ima pripravnik v skladu s 50. členom ZSSloV določeno plačo v višini 90% plače s pripadajočimi dodatki za formacijsko dolžnost, za katero opravlja pripravništvo, se osnovna plača javnega uslužbenca v obdobju od 1. januarja 2025 do vključno 31. decembra 2027 določi tako, da ta predstavlja seštevek vrednosti plačnega razreda na dan 31. decembra 2024, dela razlike, ki jo postopno prejema v skladu s prvim odstavkom 101. člena ZSTSPJS, in morebitne vrednosti uskladitve v skladu s 104. členom ZSTSPJS, ki je povišan ali znižan za odstotek, določen z ZSSloV.

1. **Spregled izobrazbe po 10. členu ZSTSPJS**

Spregled izobrazbe po četrtem odstavku 10. člena ZSTSPJS se ne more uporabiti pri reguliranih poklicih in v primerih, ko je izobrazba za zasedbo delovnega mesta določena z zakonom, torej tudi ne za uradniška delovna mesta.

Spregled izobrazbe po četrtem odstavku 10. člena ZSTSPJS se lahko uporabi tudi v primeru, ko se že zaposleni javni uslužbenec prijavi na javno objavo prostega delovnega mesta pri istem ali drugem delodajalcu.

Če se na prosto delovno mesto prijavijo tako kandidati, ki izpolnjujejo pogoj izobrazbe, kot tudi kandidati, ki pogoja ne izpolnjujejo, lahko na podlagi četrtega odstavka 10. člena ZSTSPJS delodajalec izbere tudi javnega uslužbenca, ki ne izpolnjuje pogoja zahtevane izobrazbe, če ima javni uslužbenec najmanj izobrazbo, ki ustreza V. tarifnemu razredu, in pod pogojem, da bo v obdobju poskusnega dela v trajanju šest mesecev izkazal znanja in kompetence, potrebne za uspešno opravljanje del in nalog za delovno mesto v višjem tarifnem razredu.

V vseh primerih, ko je spregled izobrazbe v skladu z 10. členom ZSTSPJS možen, je priporočljivo, da se že v objavi prostega delovnega mesta navede tudi možnost sklenitve pogodbe o zaposlitvi s kandidatom, ki ne izpolnjuje pogoja izobrazbe, če so izpolnjeni vsi pogoji za spregled izobrazbe iz 10. člena ZSTSPJS.

1. [1] Aneks h Kolektivni pogodbi za kulturne dejavnosti v RS (Uradni list RS, št. 99/24) [↑](#footnote-ref-1)